་སྡེ་བཞིའི་རྣལ་འབྱོར་གྱི་རིམ་པ་ཉམས་སུ་ལེན་ཚུལ་དངོས་གྲུབ་ཀུན་འབྱུང་བཞུགས།
བླ་མ་རྒྱུད་སྡེ་བཞིའི་རྣལ་འབྱོར་གྱི་རིམ་པ་ཉམས་སུ་ལེན་ཚུལ་དངོས་གྲུབ་ཀུན་འབྱུང་།

༄༅༅།  ། བླ་མ་རྡོ་རྗེ་འཆང་ཆེན་པོའི་ཞབས་ལ་གུས་པས་ཕྱག་འཚལ་ཞིང་སྐྱབས་སུ་མཆིའོ།  ། འདིར་ཚེ་གཅིག་ལུས་གཅིག་ཉིད་ལ་རྡོ་རྗེ་འཆང་གི་གོ་འཕང་ཐོབ་པར་བྱེད་པའི་ལམ་ཟབ་མོ་བླ་མའི་རྣལ་འབྱོར་སྒོམ་པར་བྱེད་པའི་ཚུལ་ཅུང་ཟད་བརྗོད་པར་བྱའོ།  ། དེ་ལ་རང་ཉིད་ཡི་དམ་གྱི་ལྷ་ཡབ་ཡུམ་དུ་གསལ་བཞིན་པའི་ངང་ནས།  ཐུན་མོང་བའི་སྐྱབས་འགྲོ་སེམས་བསྐྱེད་སྔོན་(༤༧)དུ་བཏང་།  དེ་ནས་སེམས་ཅན་ཐམས་ཅད་ཀྱི་དོན་དུ་བདག་གིས་ཚེ་འདི་ཉིད་ལ་རྫོགས་པའི་སངས་རྒྱས་ཀྱི་གོ་འཕང་འཐོབ་པར་བྱའོ།  ། དེའི་ཕྱིར་དུ་ལམ་ཟབ་མོ་བླ་མ་ལྷའི་རྣལ་འབྱོར་ཉམས་སུ་བླང་བ་ལ་འཇུག་པར་བྱའོ།  ། སྙམ་པ་གསུམ་ལ་སོགས་པ་སྔོན་དུ་བཏང་ནས།  ཨོཾ་སྭ་བྷཱ་ཝ་ཤུདྡྷཱ་སརྦ་དྷརྨ་སྭ་བྷཱ་ཝ་ཤུདྡྷོ྅ཧཾ།  སྣང་བ་ཐམས་ཅད་སྟོང་པ་ཉིད་དུ་གྱུར།  སྟོང་པའི་ངང་ལས་མདུན་གྱི་ནམ་མཁར་སེངྒེས་བཏེག་པའི་རིན་པོ་ཆེའི་ཁྲི་ཡངས་ཤིང་རྒྱ་ཆེ་བ།  དེའི་སྟེང་དུ་པཾ་ལས་སྣ་ཚོགས་པད་མ་འདབ་མ་འབུམ་ཕྲག་དུ་མ་ཡོད་པ།  དེའི་དབུས་སུ་པདྨ་འདབ་མ་བཞི་པ་ལྟེ་བ་དང་བཅས་པའི་ལྟེ་བར་སྣ་ཚོགས་པདྨ་དང་ཟླ་བ་དང་།  ཉི་མའི་སྟེང་དུ་སྐད་ཅིག་གིས་བླ་མ་ཡི་དམ་སྐྱབས་གསུམ་ཀུན་འདུས་ཀྱི་ངོ་བོ་བླ་མ་རྡོ་རྗེ་འཆང་ཆེན་པོ་སྐུ་མདོག་སྔོན་པོ་ཞལ་གཅིག་ཕྱག་གཉིས་ཀྱིས་རྡོ་རྗེ་དང་དྲིལ་བུ་ཐུགས་ཀར་བསྣོལ་ནས་འཛིན་པ།  རལ་པའི་ཐོར་ཅོག་ཅན་དབུ་རྒྱན།  སྙན་རྒྱན།  མགུལ་རྒྱན།  དཔུང་རྒྱན།  ཕྱག་གདུབ།  ཞབས་གདུབ་རྣམས་རིན་པོ་ཆེས་བརྒྱན་པ།  གཞན་ཡང་རིན་པོ་ཆེ་སྣ་ཚོགས་པས་བརྒྱན་ཅིང་།  དར་བཟང་པོའི་ན་བཟའ་གསོལ་བ་རྡོ་རྗེ་སྐྱིལ་ཀྲུང་གིས་བཞུགས་པ་མཚན་དཔེས་སྤྲས་པ།  རང་སྣང་གི་ཤེས་རབ་མ་ལ་འཁྱུད་པའི་དྭངས་གསལ་འོད་ཀྱི་རང་བཞིན་ཅན་གྱི་སྐུར་བསམ།  ཤར་གྱི་འདབ་མའི་སྟེང་དུ་གསང་བ་འདུས་པའི་ལྷ་ཚོགས་ཐམས་ཅད་སྐད་ཅིག་གིས་ཡོངས་སུ་རྫོགས་པར་གྱུར་པའི་དབུས་སུ་སྣ་ཚོགས་པདྨ་ཟླ་བ་ཉི་མའི་སྟེང་དུ།  བཅོམ་ལྡན་འདས་གསང་བ་འདུས་པ་སྐུ་མདོག་སྔོན་པོ་སྔོ་དཀར་དམར་བའི་ཞལ་གསུམ་ཕྱག་དྲུག་པ་ཕྱག་གཡས་གཡོན་གྱི་དང་པོ་གཉིས་ཀྱིས་རྡོ་རྗེ་དང་དྲིལ་བུ་འཛིན་པ།  གཡས་འོག་མ་གཉིས་ཀྱིས་འཁོར་ལོ་དང་པདྨ་འཛིན་པ།  གཡོན་འོག་མ་གཉིས་ཀྱིས་རིན་པོ་ཆེ་དང་རལ་གྲི་འཛིན་པ།  དབུ་སྐྲ་རལ་པའི་ཐོར་ཚུགས་ཅན་རིན་པོ་ཆེའི་རྒྱན་བརྒྱད་ཀྱིས་བརྒྱན་ཅིང་།  དར་བཟང་པོའི་སྟོད་གཡོགས་དང་སྨད་གཡོགས་ཅན།  རྡོ་རྗེ་སྐྱིལ་ཀྲུང་གིས་བཞུགས་པ།  རང་འདྲའི་ཡུམ་ལ་འཁྱུད་ཅིང་གཉིས་ཀའང་མཚན་དཔེས་བརྒྱན་པའི་སྐུར་བསམ།  ལྷོའི་འདབ་མའི་སྟེང་དུ་གཤིན་རྗེ་གཤེད་ཀྱི་ལྷ་ཚོགས་ཐམས་ཅད་སྐད་ཅིག་གིས་ཡོངས་སུ་རྫོགས་པར་གྱུར་པའི་དབུས་སུ་སྣ་ཚོགས་པདྨ་དང་ཟླ་བ་དང་ཉི་མའི་སྟེང་དུ་བཅོམ་ལྡན་འདས་རྡོ་རྗེ་འཇིགས་བྱེད་སྐུ་མདོག་མཐིང་ནག་ཞལ་དགུ་ཕྱག་སོ་བཞི་ཞབས་བཅུ་དྲུག་པར་གྱུར་པའི་པང་ན་ཡུམ་རྡོ་རྗེ་རོ་ལངས་མས་འཁྱུད་པར་བསམ།  ནུབ་ཀྱི་འདབ་མའི་སྟེང་དུ་བཅོམ་ལྡན་འདས་ཀྱཻ་རྡོ་རྗེའི་ལྷ་ཚོགས་ཐམས་ཅད་སྐད་ཅིག་གིས་ཡོངས་སུ་རྫོགས་པར་གྱུར་པའི་དབུས་སུ།  སྣ་ཚོགས་པདྨ་དང་ཟླ་བ་དང་ཉི་མའི་སྟེང་དུ།  བཅོམ་ལྡན་འདས་དཔལ་ཀྱཻ་རྡོ་རྗེ་སྐུ་མདོག་མཐིང་ག། ཞལ་བརྒྱད་ཕྱག་བཅུ་དྲུག་ཞབས་བཞིར་གྱུར་པ་ནི།  རྩ་ཞལ་ནག་པོ་གཡས་ཞལ་དཀར་གཡོན་ཞལ་དམར་སྟེང་ཞལ་དུད་ཀ་གཡས་ཀྱི་ཞལ་ལྷག་མ་གཉིས་དང་།  གཡོན་གྱི་ཞལ་ལྷག་མ་གཉིས་ནག་པོ།  ཞལ་རེ་རེ་ལ་ཡང་སྤྱན་གསུམ་གསུམ་པ།  མཆེ་བ་བཞི་བཞི་གཙིགས་ཤིང་ཞལ་རྣམ་པར་འགྱུར་བ་སྨིན་མ་དང་སྨ་ར་དམར་སེར་འཁྱུག་ཅིང་རལ་པའི་ཐོར་ཅོག་སྤྱི་བོར་མཛེས་པ།  རྩེ་མོ་སྣ་ཚོགས་རྡོ་རྗེས་མཚན་པ་ཐོད་སྐམ་ལྔས་དབུ་བརྒྱན་ཅིང་ཁྲག་འཛག་པའི་མགོ་བོ་རློན་པ་(༤༨)ལྔ་བཅུས་དོ་ཤལ་བྱས་པ།  ཕྱག་བཅུ་དྲུག་གིས་ཐོད་པ་བཅུ་དྲུག་བཟུང་བའི་གཡས་ཀྱི་དང་པོ་ན་གླང་པོ་དཀར་པོ།  གཡོན་གྱི་དང་པོ་ན་ས་ལྷ་སེར་པོ།  དེ་གཉིས་ཡུམ་ལ་འཁྱུད་པ།  གཡས་གཉིས་པ་ན་རྟ་ལྗང་ཁུ།  གསུམ་པ་ན་བོང་བུ་ག་པ།  བཞི་པ་ན་གླང་དམར་པོ།  ལྔ་པ་ན་རྔ་མོང་ཐལ་ཀ། དྲུག་པ་ན་མི་དམར་པོ།  བདུན་པ་ན་ཤར་བྷ་སྔོན་པོ།  བརྒྱད་པ་ན་བྱི་ལ་སེར་པོ།  གཡོན་གྱི་གཉིས་པ་ན་ཆུ་ལྷ་དཀར་པོ།  གསུམ་པ་ན་རླུང་ལྷ་ལྗང་ཁུ།  བཞི་པ་ན་མེ་ལྷ་དམར་པོ།  ལྔ་པ་ན་ཟླ་བའི་ལྷ་དཀར་པོ།  དྲུག་པ་ན་ཉི་མའི་ལྷ་དམར་པོ།  བདུན་པ་ན་གཤིན་རྗེ་སྔོན་པོ།  བརྒྱད་པ་ན་ནོར་སྦྱིན་སེར་པོ།  ཞབས་མདུན་མ་གཉིས་གཡས་བརྐྱང་གཡོན་བསྐུམ།  རྒྱབ་མ་གཉིས་སྐྱིལ་ཀྲུང་ཕྱེད་པའི་ཚུལ་གྱིས་བཞུགས་པ།  རྡོ་རྗེ་བདག་མེད་མ་སྔོན་མོ་ཞལ་གཅིག་ཕྱག་གཉིས་མ་སྤྱན་གསུམ་མ།  ཕྱག་གཡས་ཀྱིས་རྡོ་རྗེ་གྲི་གུག་འཕྱར་ཞིང་གཡོན་པས་ཐོད་པ་དང་ཁ་ཊྭཱཾ་ག་བཟུང་ནས་ཡབ་ལ་འཁྱུད་པ།  ཞབས་གཡས་བསྐུམ་ཞིང་གཡོན་བརྐྱང་པར་གྱུར།  བྱང་གི་འདབ་མའི་སྟེང་དུ་བཅོམ་ལྡན་འདས་འཁོར་ལོ་བདེ་མཆོག་གི་ལྷ་ཚོགས་ཐམས་ཅད་སྐད་ཅིག་གིས་ཡོངས་སུ་རྫོགས་པར་གྱུར་པའི་དབུས་སུ་སྣ་ཚོགས་པདྨ་དང་ཟླ་བ་ཉི་མའི་སྟེང་དུ།  བཅོམ་ལྡན་འདས་འཁོར་ལོ་བདེ་མཆོག་སྐུ་མདོག་སྔོན་པོ་ཞལ་བཞི་ཕྱག་བཅུ་གཉིས་པ།  རྩ་ཞལ་ནག། གཡོན་ཞལ་ལྗང་།  རྒྱབ་ཞལ་དམར།  གཡས་ཞལ་སེར་བ།  ཞལ་རེ་རེའང་སྤྱན་གསུམ་པ་མཆེ་བ་རྣམ་པར་གཙིགས་པ་རལ་པའི་ཐོར་ཅོག་གྱེན་དུ་བརྫེས་པའི་རྩེ་མོར་སྣ་ཚོགས་རྡོ་རྗེས་མཚན་པ།  དབུའི་གཡོན་དུ་ཟླ་བ་ཕྱེད་པས་མཚན་པ།  ཐོད་པ་སྐམ་པོ་ལྔ་ལྔས་དབུ་ལ་བརྒྱན་ཅིང་།  ཁྲག་འཛག་པའི་མགོ་བོའི་འཕྲེང་བ་འཕྱང་བ།  ཕྱག་དང་པོ་གཉིས་ཀྱིས་རྡོ་རྗེ་དང་དྲིལ་བུ་བཟུང་ནས་ཡུམ་ལ་འཁྱུད་པ།  དེའི་འོག་མ་གཉིས་ཀྱིས་གླང་པོ་ཆེའི་པགས་པ་སྡིགས་མཛུབ་དང་བཅས་པའི་ཕྱག་གིས་བརྒྱངས་ནས་འཛིན་པ།  གཡས་གསུམ་པ་ན་ཌཱ་མ་རུ་དང་།  བཞི་པ་ན་དགྲ་སྟ།  ལྔ་པ་ན་ཁ་ཊྭཱཾ་ག། དྲུག་པ་ན་མདུང་རྩེ་གསུམ་པ།  གཡོན་པའི་གསུམ་པ་ན་ཁྲག་གིས་གང་བའི་ཐོད་པ།  བཞི་པ་ན་ཞགས་པ།  ལྔ་པ་ན་གྲི་གུག། དྲུག་པ་ན་ཚངས་པའི་མགོ་བོ་གདོང་བཞི་པ་འཛིན་པ།  སྟག་གི་པགས་པའི་ཤམ་ཐབས་ཅན།  ཡུམ་རྡོ་རྗེ་ཕག་མོ་དམར་མོ་ཞལ་གཅིག་ཕྱག་གཉིས་ཀྱི་གཡས་རྡོ་རྗེ་དང་གཡོན་དྲིལ་བུ་འཛིན་པས་ཡབ་ལ་འཁྱུད་པ།  ཞབས་གཉིས་ཀ་ཡབ་ཀྱི་བརླའི་སྟེང་དུ་འཁྲིལ་བ།  ཀྱཻ་རྡོར་དང་བདེ་མཆོག་གཉིས་ཀའང་སྒེག་པ་དཔའ་བ་མི་སྡུག་པ་སྟེ་སྐུའི་ཉམས་གསུམ།  རྒོད་དང་དྲག་ཤུལ་འཇིགས་རུང་སྟེ་གསུང་གི་ཉམས་གསུམ།  སྙིང་རྗེ་དང་རྔམ་པ་དང་ཞི་བ་སྟེ་ཐུགས་ཀྱི་ཉམས་གསུམ་སྟེ་ཉམས་དགུ་དང་ལྡན་པ།  ཕྱག་རྒྱ་དྲུག་གིས་རྒྱས་བཏབ་སྟེ་མི་རུས་ཀྱི་ཐལ་བས་ལུས་ཐམས་ཅད་ལ་བྱུགས་པ།  མཚན་དཔེས་སྤྲས་པར་གྱུར།  དེའི་ཕྱི་རིམ་གྱི་པད་འདབ་རྣམས་ལ་རྣལ་འབྱོར་བླ་མེད་ཀྱི་ལྷ་ཚོགས་ཐམས་ཅད་སྐད་ཅིག་གིས་ཡོངས་སུ་རྫོགས་པར་གྱུར།  དེའི་ཕྱི་རིམ་པད་འདབ་རྣམས་ལ།  རྣལ་འབྱོར་རྒྱུད་ཀྱི་ལྷ་ཚོགས་ཐམས་ཅད་སྐད་ཅིག་གིས་ཡོངས་སུ་རྫོགས་པར་གྱུར།  དེའི་ཕྱི་རིམ་གྱི་པད་འདབ་རྣམས་ལ་སྤྱོད་པ་དང་།  བྱ་རྒྱུད་ཀྱི་ལྷ་ཚོགས་ཐམས་ཅད་སྐད་ཅིག་གིས་ཡོངས་སུ་རྫོགས་པར་གྱུར།  དེའི་ཕྱི་རིམ་གྱི་པད་འདབ་རྣམས་ལ་དཔའ་བོ་དཔའ་མོ་མཁའ་འགྲོ་ཆོས་སྐྱོང་སྲུང་མའི་ཚོགས་ཐམས་ཅད་སྐད་ཅིག་གིས་ཡོངས་སུ་རྫོགས་པར་གྱུར།  དེ་ཐམས་ཅད་ཀྱི་སྤྱི་བོར་ཟླ་བ་ལས་(༤༩)ཨོཾ་དཀར་པོ།  མགྲིན་པར་པདྨ་ལ་ཨཱཿདམར་པོ།  ཐུགས་ཀར་ཉི་མ་ལ་ཧཱུཾ་སྔོན་པོ།  དེ་ཐམས་ཅད་ཀྱི་སྐུ་དང་ཐུགས་ཀའི་ཧཱུཾ་ལས་འོད་ཟེར་ཕྱོགས་བཅུར་འཕྲོས་པས།  འོག་མིན་མཁའ་སྤྱོད་ལ་སོགས་པའི་རང་བཞིན་གྱི་གནས་རྣམས་ནས།  བླ་མ་ཡི་དམ་སངས་རྒྱས་བྱང་སེམས་དཔའ་བོ་དཔའ་མོ་ཆོས་སྐྱོང་སྲུང་མའི་ཚོགས་ཐམས་ཅད་སྤྱན་དྲངས།  མ་ལུས་འགྲོ་བའི་རང་བཞིན་མངོན་དུ་མཛད།  ། མི་བཟད་བདུད་ཀྱི་དཔུང་གིས་ཕྱག་བྱས་པ།  ། རང་བྱུང་མཐའ་ཡས་འགྲོ་བའི་རང་བཞིན་ཅན།  ། སེམས་ཅན་སྙིང་པོ་གཅིག་གྱུར་འདིར་གཤེགས་ཤིག། ཐུགས་རྗེའི་བདག་ཉིད་རྩ་བརྒྱུད་བླ་མ་དང་།  ། ཡི་དམ་ལྷ་ཚོགས་སྐྱབས་གནས་དཀོན་མཆོག་གསུམ།  ། དཔའ་བོ་དཔའ་མོ་ཆོས་སྐྱོང་སྲུང་མའི་ཚོགས།  ། སྤྱན་འདྲེན་མཆོད་པའི་གནས་འདིར་གཤེགས་སུ་གསོལ།  ། ཨེ་ཧྱེ་ཧི་ས་མ་ཡ་ཛ་ཛ་ཛཿཧཱུཾ་བཾ་ཧོཿདམ་ཚིག་པ་རྣམས་རང་རང་སོ་སོའི་ཡེ་ཤེས་པ་དང་གཉིས་སུ་མེད་པར་གྱུར།  དེ་ནས།  གང་གི་དྲིན་གྱིས་བདེ་ཆེན་ཉིད།  ། སྐད་ཅིག་ཉིད་ལ་འཆར་བ་གང་།  ། བླ་མ་རིན་ཆེན་ལྟ་བུའི་སྐུ།  ། རྡོ་རྗེ་ཅན་ཞབས་པད་ལ་འདུད།  ། འདི་ནི་རང་བྱུང་བཅོམ་ལྡན་འདས།  ། ལྷག་པའི་ལྷ་ནི་གཅིག་པུ་ཉིད།  ། མན་ངག་རབ་ཏུ་སྟེར་བྱེད་པའི།  ། བླ་མ་ལྷ་ལ་ཕྱག་འཚལ་ལོ།  ། དེ་ནས།  སངས་རྒྱས་ཐམས་ཅད་འདུས་པའི་སྐུ།  ། ཞེས་སོགས་དང་།  སྟོན་པ་བླ་མེད་སངས་རྒྱས་རིན་པོ་ཆེ།  ། ཞེས་སོགས་དང་།  ཕྱག་བྱར་འོས་པ་ཐམས་ཅད་ལ།  ། ཞེས་པ་དང་།  དེ་ནས།  ཕྱི་ནང་གསང་གསུམ་གྱི་མཆོད་པ་རྣམས་བྱིན་གྱིས་བརླབས།  མཎྜལ་རྒྱས་བསྡུས་གང་རུང་བྱ།  གླིང་བཞི་རི་རབ་ཉི་ཟླ་རིན་ཆེན་བདུན།  བདག་གཞན་ལུས་ངག་ཡིད་གསུམ་ལོངས་སྤྱོད་དུས་གསུམ་དགེ་ཚོགས་བཅས།  ། རིན་ཆེན་མཎྜལ་བཟང་པོ་ཀུན་བཟང་མཆོད་པའི་ཚོགས་བཅས་པ།  ། བློ་ཡིས་བླངས་ནས་བླ་མ་ཡི་དམ་དཀོན་མཆོག་གསུམ་ལ་འབུལ།  ། ཐུགས་རྗེའི་དབང་གིས་བཞེས་ནས་བདག་དང་སེམས་ཅན་ཐམས་ཅད་ལ་བྱིན་གྱིས་བརླབ་ཏུ་གསོལ།  དེ་རྗེས་ཕྱི་ནང་གསང་གསུམ་གྱི་མཆོད་པ་རྣམས་རྒྱས་པར་འབུལ།  ཨོཾ་གུ་རུ་བཛྲ་ཏ་ཐཱ་ག་ཏ་ཨརྒྷཾ།  པཱ་དྱཾ།  པུཥྤེ།  དྷཱུ་པེ།  ཨ་ལོ་ཀེ།  གནྡྷེ།  ནཻ་ཝི་ཏྱ།  ཤཔྟ།  རཱུ་པ།  ཤཔྟ།  གནྡྷེ།  ར་ས།  སྤཪྴ་པྲ་ཏིཙྪ་ཧཱུཾ་སྭཱ་ཧཱ།  བདུད་རྩི་ལྔ་ཡི་བཏུང་བ་འདི།  ། དངོས་གྲུབ་ཀུན་གྱི་དེ་ཉིད་མཆོག། བླ་མ་ལྷ་ཡི་ཚོགས་ལ་འབུལ།  ། དངོས་གྲུབ་ཐམས་ཅད་སྩལ་དུ་གསོལ།  ། ཨོཾ་ཨཱཿཧཱུཾ།  རང་ཉིད་ཀྱང་ཡབ་ཡུམ་སྙོམས་པར་ཞུགས།  བླ་མ་ཡི་དམ་ལྷ་ཡི་ཚོགས་རྣམས་ཡབ་ཡུམ་སྙོམས་པར་ཞུགས་པའི་ལྷན་ཅིག་སྐྱེས་པའི་བདེ་བ་ཆེན་པོའི་ཡེ་ཤེས་དང་།  སྟོང་པ་ཉིད་སྦྱར་བའི་གསང་བ་དང་དེ་ཁོ་ན་ཉིད་ཀྱི་མཆོད་པས་དགོས་པར་བསམ།  དེ་ནས།  གང་ཞིག་ཐོགས་མེད་སྲིད་པའི་ཆུ་ཀླུང་དུ།  ། མ་ལུས་ཀུན་རྟོག་གིས་བསགས་རྙོག་པ་རྣམས།  ། ཐུགས་རྗེ་ཆེ་ལྡན་སྤྱན་སྔར་དེ་དག་ནི།  ། ཆོ་ག་བཞིན་དུ་ཐམས་ཅད་བཤགས་པར་བགྱི།  ། རྫོགས་སངས་རྒྱས་དང་བྱང་ཆུབ་སེམས་དཔའ་དང་།  ། འཕགས་པ་རྣམས་ཀྱིས་དགེ་བ་གང་མཛད་པ།  ། དེ་དག་ཀུན་ལ་རྗེས་སུ་ཡི་རང་ཞིང་།  ། ཐེག་མཆོག་ཆོས་ཀྱི་འཁོར་ལོ་བསྐོར་(༥༠)ཕྱིར་དུ།  ། འཁོར་བ་མ་སྟོངས་བར་དུ་བཞུགས་སུ་གསོལ།  ། དགེ་རྩ་བྱང་ཆུབ་ཏུ་ནི་བསྔོ་བར་བགྱི།  ། དེ་ནས་བླ་མ་ལྷའི་ཚོགས་རྣམས་ལ་དམིགས་པའི་དད་པ་བརྟན་པོས་གསོལ་བ་རྩེ་གཅིག་ཏུ་གདབ་པར་བྱའོ།  ། བདག་གཞན་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་བླ་མ་སངས་རྒྱས་རིན་པོ་ཆེ་ལ་གསོལ་བ་འདེབས་སོ།  ། ཆོས་རྗེ་སངས་རྒྱས་རིན་པོ་ཆེ་ལ་྾།  བླ་མ་ཆོས་ཀྱི་སྐུ་ལ་྾།  བླ་མ་ལོངས་སྤྱོད་རྫོགས་པའི་སྐུ་ལ་྾།  བླ་མ་མཆོག་གི་སྤྲུལ་པའི་སྐུ་ལ་྾།  ཞེས་པ་དང་།  གང་གི་དྲིན་གྱིས་བདེ་ཆེན་ཉིད།  ། སྐད་ཅིག་ཉིད་ལ་འཆར་བ་ཡི།  ། བླ་མ་ལྷ་ཡི་ཚོགས་རྣམས་ལ།  ། གུས་པའི་ཡིད་ཀྱིས་གསོལ་བ་འདེབས།  ། ཁྱོད་ཞབས་པདྨོ་སྤངས་ནས་ནི།  ། གཙོ་བོ་གཞན་དུ་སྐྱབས་མ་མཆིས།  ། བླ་མ་ལྷ་ཡི་ཚོགས་རྣམས་ལ།  ། གུས་པའི་ཡིད་ཀྱིས་གསོལ་བ་འདེབས།  ། ཀུན་མཁྱེན་ཡེ་ཤེས་ཕུང་པོ་ཅན།  ། བླ་མ་ལྷ་ཡི་ཚོགས་རྣམས་ལ།  ། གུས་པའི་ཡིད་ཀྱིས་གསོལ་བ་འདེབས།  ། དེ་ནས།  བླ་མ་ཡི་དམ་སྐྱབས་གསུམ་ཀུན་འདུས་ཀྱི་ངོ་བོ་བླ་མ་རྡོ་རྗེ་འཆང་ལ་གསོལ་བ་འདེབས།  ཞེས་མང་དུ་བརྗོད།  དེ་ནས།  ཕྱོགས་བཅུ་ན་བཞུགས་པའི་བླ་མ་ཡི་དམ་དཀོན་མཆོག་གསུམ་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་དང་བཅས་པ་རྣམས་ལ་གསོལ་བ་འདེབས་སོ།  ། ཞེས་མང་དུ་བརྗོད་པར་བྱའོ།  ། དེ་ནས།  བདག་གི་རྒྱུད་ཀྱི་དུག་གསུམ་ལ་སོགས་པའི་ཕྱིན་ཅི་ལོག་གི་བློ་སྣ་མཐའ་དག་འགག་པ་དང་།  བྱམས་སྙིང་རྗེ་ལ་སོགས་པའི་ཕྱིན་ཅི་མ་ལོག་པའི་བློ་སྣ་ལ་སོགས་པ་བདེ་བླག་ཉིད་དུ་རྒྱུད་ལ་སྐྱེ་བར་བྱིན་གྱིས་བརླབ་ཏུ་གསོལ།  ཁྱད་པར་དུ་ཡང་ངེས་འབྱུང་བྱང་ཆུབ་ཀྱི་སེམས་ལྟ་བ་རྣམ་དག་ལམ་རིམ་པ་གཉིས་ལ་སོགས་པའི་རྟོགས་པ་མཐའ་དག་ད་ལྟ་ཉིད་དུ་རྒྱུད་ལ་སྐྱེ་བར་བྱིན་྾།  རྒྱུད་ལ་སྐྱེས་ནས་སེམས་ཅན་ཐམས་ཅད་མྱུར་བ་མྱུར་བར་སྨིན་གྲོལ་ལ་འགོད་ནུས་པར་བྱིན་྾།  འཁོར་བའི་ཆོས་ལ་ཞེན་པ་ལྡོག་པ་དང་བྱམས་སྙིང་རྗེ་བྱང་ཆུབ་ཀྱི་སེམས་བརྟན་ཅིང་བསྐྱེད་རྫོགས་ཟུང་དུ་འབྲེལ་བའི་ཏིང་འཛིན་མཆོག་མྱུར་དུ་རྒྱུད་ལ་སྐྱེ་བར་བྱིན་྾།  དེ་ལྟར་གསོལ་བ་རྩེ་གཅིག་ཏུ་འདེབས་བཞིན་པའི་ངང་ནས་དམིགས་པ་འདི་ལྟར་བྱ་སྟེ།  བླ་མ་ལྷའི་ཚོགས་རྣམས་ཀྱི་སྐུའི་ཆ་ཤས་ཐམས་ཅད་ལས་བདུད་རྩི་འོད་ཟེར་དང་བཅས་པ་བྱུང་ནས།  རང་གི་ལུས་ལ་ཐིམ་པས་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་ས་བོན་དང་བཅས་པ་ཐམས་ཅད་བྱང་ཞིང་དག་ནས།  རང་ལུས་དྭངས་གསལ་འོད་ཀྱི་རང་བཞིན་ཅན་དུ་གྱུར་པར་བསམ།  སླར་ཡང་བདུད་རྩི་འོད་ཟེར་དང་བཅས་པ་བྱུང་ནས།  རང་གི་ལུས་ཐམས་ཅད་མེར་ཏེ་གང་།  ཚེ་དང་བསོད་ནམས་དང་དཔལ་འབྱོར་ཐམས་ཅད་རྒྱས།  ཁྱད་པར་ངེས་འབྱུང་བྱང་ཆུབ་ཀྱི་སེམས་བདག་མེད་རྟོགས་པའི་ཤེས་རབ་ལམ་རིམ་པ་གཉིས་ལ་སོགས་པའི་རྟོགས་པ་ཁྱད་པར་ཅན་རྒྱུད་ལ་སྐྱེས་ནས་བླ་མ་ལྷ་དང་རང་གཉིས་ཐུགས་ཡིད་གཅི